ચર્ચગેટના વીર નરીમાન માર્ગની ફુટપાથ પર એકસાથે ઘણીબધી સમસ્યાઓ ઊભી થઈ ગઈ છે, જેમાં ઘણી જગ્યાએ તૂટી ગયેલા પેવર બ્લૉક્સને કારણે ફુટપાથ પર જગ્યા-જગ્યાએ મોટા-મોટા ખાડા પડી ગયા છે. એ સિવાય સજાવટ માટે રાખવામાં આવેલાં માટીનાં કૂંડાંઓ પણ ફુટપાથ પર જેમ-તેમ મૂકી દેવામાં આવ્યાં છે, જેનાથી કોઈને ચાલવાની જગ્યા પણ ન મળી શકે. આગમાં ઘી હોમાય એ રીતે લોકોની સમસ્યામાં વધારો કરતાં અહીં બિલ્ડિંગમાં રિનોવેશનનું કામ ચાલુ કરી દેવામાં આવ્યું છે, જેને લીધે કામગારો અહીં પોતાનો સામાન અને સીડી મૂકીને કામ કરતા હોય છે આથી બચેલીકૂચેલી જગ્યામાંથી પસાર થવું શક્ય રહેતું નથી. લોકોને નાછૂટકે રસ્તા પરથી ચાલવું પડે છે. લોકો દ્વારા વારંવારની કમ્પ્લેઇન્ટ પર ધ્યાન ન આપતાં સુધરાઈને આ ફુટપાથ રિપેર કરવાની કોઈ જ જલદી નથી એવું જોવા મળી રહ્યું છે. તકલીફોનો સામનો કરી રહેલા અહીંના રહેવાસીઓના મનમાં સુધરાઈની આવી બેદરકારીને લીધે ખૂબ જ રોષ જોવા મળે છે.